Diari Oficial de la Generalitat Valenciana


Sumari del DOGV 5498, del 25-04-2007 (2007/5180)

DECRET 61/2007, de 20 d'abril, del Consell, pel qual s'aprova el Reglament d'Organització i Funcionament de l'Institut de Medicina Legal de Castelló.
-----------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2007/04/20/61/dof/vci/html**

### Dades del document

Número de DOGV
:   5498

Data del DOGV
:   25-04-2007

Secció del DOGV
:   I. DISPOSICIONS GENERALS

Número del document
:   2007/5180


Data del document
:   20-04-2007

Organisme emissor
:   Conselleria de Justícia, Interior i Administracions Públiques

Tipus de document
:   Decret

Anàlisi jurídica

 Descriptors 

:   * Castelló de la Plana
    * reglament intern
    * organització administrativa
    * legislació
    * medicina forense

En l'exercici de les competències transferides a la Generalitat en matèria de justícia pels Reials Decrets 293/1995, de 24 de febrer, 1949/1996 i 1950/1996, tots dos de 23 d'agost, pel Decret 125/1998, de l'1 de setembre, del Consell, es va constituir i va regular l'Institut de Medicina Legal de Castelló.  
L'esment decret incorporava com a annex I, el Reglament de l'Institut de Medicina Legal de Castelló, concebut com un òrgan tècnic adscrit a la llavors Conselleria de Benestar Social, que té com a funcions l'exercici de les tasques d'assistència tècnica als tribunals, a jutjats, fiscalies i oficines del Registre Civil de la província de Castelló en les matèries de la seua competència i la realització d'activitats de formació, docència i investigació en les distintes àrees de la medicina forense. Posteriorment, es va modificar pel Decret 147/2000, de 26 de setembre, del Consell, pel qual es va introduir un nou apartat 7 a la disposició transitòria segona.  
Transcorreguts vuit anys des de la creació i posada en funcionament del primer Institut de Medicina Legal de Castelló, l'experiència acumulada, així com les modificacions legislatives, bàsicament l'operada per la Llei Orgànica 19/2003, de 23 de desembre, de modificació de la Llei Orgànica 6/1985, d'1 de juliol, del Poder Judicial, norma reguladora dels aspectes fonamentals del poder judicial i de l'administració de justícia, que suposa l'assumpció per part de la Generalitat de noves competències sobre la gestió dels mitjans personals i materials, fan aconsellable donar una nova redacció al reglament de referència, i adaptar-lo a la normativa esmentada.  
Per a l'elaboració de la present disposició s'ha seguit el procediment establit en l'article 43.1 de la Llei del Consell.  
Per tot això, d'acord amb l'article 479.4 de la Llei Orgànica del Poder Judicial, en la redacció que li dóna la Llei Orgànica 19/2003, de 23 de desembre, i de conformitat amb el Reglament dels Instituts de Medicina Legal, aprovat pel Reial Decret 386/1996, de l'1 de març, amb un informe previ favorable del Consell General del Poder Judicial, a proposta del conseller de Justícia, Interior i Administracions Públiques i amb la deliberació prèvia del Consell, en la reunió del dia 20 d'abril de 2007,   
DECRETE  
Article únic  
S'aprova el Reglament d'Organització i Funcionament de l'Institut de Medicina Legal de Castelló, el text del qual s'insereix en l'annex del present decret.  
DISPOSICIÓ DEROGATÒRIA  
Única  
Se deroga el Reglament de l'Institut de Medicina Legal de Castelló, aprovat pel Decret 125/1998, de l'1 de setembre, del Consell, de constitució i regulació de l'Institut de Medicina Legal de Castelló, així com qualsevol altra disposició del mateix rang o d'un rang inferior que s'opose al que estableix aquest decret.  
DISPOSICIONS FINALS  
Primera. Desplegament normatiu   
Es faculta la persona titular de la Conselleria de Justícia, Interior i Administracions Públiques per al desplegament i execució del que estableix aquest decret.  
Segona. Entrada en vigor  
El present Decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 20 d'abril de 2007.  
El president de la Generalitat,  
FRANCISCO CAMPS ORTIZ  
El conseller de Justícia, Interior i Administracions Públiques,  
MIGUEL PERALTA VIÑES  
ANNEX   
Reglament d'Organització i Funcionament   
de l'Institut de Medicina Legal de Castelló  
Article 1. Naturalesa i funcions  
L'Institut de Medicina Legal de Castelló és un òrgan tècnic adscrit a la Direcció General de Justícia, de la Conselleria de Justícia, Interior i Administracions Públiques, les funcions del qual són:  
a) Exercir tasques d'assistència tècnica als tribunals, jutjats, fiscalies i oficines del Registre Civil de la província de Castelló, en les matèries de la seua competència.  
b) Realitzar activitats de formació, docència i investigació en les distintes àrees de la medicina legal i forense.  
Article 2. Seu i àmbit territorial  
1. L'Institut de Medicina Legal de Castelló té la seu a la ciutat de Castelló de la Plana.  
2. L'àmbit territorial de l'Institut de Medicina Legal de Castelló s'estén a tota la seua província.  
Article 3. Estructura de l'Institut  
L'Institut de Medicina Legal de Castelló s'estructura jeràrquicament en els òrgans següents:  
1. director.  
2. Consell de Direcció.  
3. Serveis.  
4. Seccions.  
Article 4. director de l'Institut  
1. Al capdavant de l'Institut de Medicina Legal de Castelló hi haurà un director, nomenat mitjançant el sistema de lliure designació, entre el personal funcionari pertanyent al cos de Metges Forenses i amb les funcions assignades en aquest Reglament o en les normes que siguen d'aplicació.  
2. El director podrà participar en aquelles funcions pericials que li siguen encomanades pel Consell de Direcció, sempre que puguen compaginar-se amb la labor pròpia del seu càrrec.  
3. En cas de vacant, absència o malaltia, el director serà substituït pel cap de servei més antic en l'escalafó de metges forenses.  
Article 5. Consell de Direcció  
1. El Consell de Direcció estarà compost pel director de l'Institut, els caps de servei i dos metges forenses, integrats en l'Institut, elegits per un període de quatre anys, mitjançant votació lliure i secreta per tots els metges forenses que componen l'Institut.  
2. El Consell de Direcció exercirà les funcions d'assessorament, proposta, col·laboració i coordinació que preveu aquest Reglament. El Consell de Direcció prendrà els seus acords per majoria. En cas d'empat, decidirà el vot de qualitat del director.  
3. Una vegada constituït, el mateix Consell establirà les seues normes de funcionament intern i designarà el membre que exercirà de secretari.  
4. Quan les necessitats del servei ho requerisquen, el Consell de Direcció proposarà al director els llocs de treball que han de ser exercits amb alliberament total o parcial de les activitats que els correspondria en el seu treball ordinari com a metges forenses.  
Article 6. Serveis i seccions de l'Institut  
1. L'Institut de Medicina Legal de Castelló comptarà amb el servei de Clínica Medicoforense, el Servei de Patologia Forense i la Secció de Laboratori, dependent del Servei de Patologia Forense.  
2. La Direcció General de Justícia podrà modificar el nombre i denominació de serveis i seccions de l'Institut, a proposta del director, oït el Consell de Direcció. Així mateix, la Direcció General de Justícia podrà modificar el nombre i la denominació de les seccions de l'Institut, en els mateixos termes exposats per als serveis.  
Article 7. Funcions del Consell de Direcció  
a) Assessorar el director en l'exercici de les seues funcions.  
b) Realitzar propostes i col·laborar amb el director en la coordinació dels treballs desenvolupats.  
c) Col·laborar amb el director en les propostes relatives al personal de l'Institut.  
d) Informar anualment de la memòria dels serveis, treballs i actuacions de l'Institut, que recollirà les observacions i comentaris que s'estimen pertinents per a la millora dels serveis prestats a l'administració de justícia.  
e) Aprovar les directrius tècniques i els protocols d'actuació.  
f) Proposar els criteris d'organització dels torns de guàrdia al director de l'Institut.  
g) Coordinar amb el director l'elaboració de la proposta anual de necessitats de l'Institut.  
h) Elevar al director les propostes de formació del personal de l'Institut.  
Article 8. Funcions del director de l'Institut de Medicina Legal  
a) Ostentar la representació de l'Institut.  
b) Distribuir i coordinar els treballs que hagen de realitzar-se i vetlar pel compliment de les funcions del personal dependent de l'Institut.  
c) Proposar el pla anual de guàrdies de l'Institut, oïts el Consell de Direcció i la Direcció General de Justícia, i organitzar els torns de guàrdies.  
d) Mantindre la deguda relació amb els òrgans competents en matèria de formació del Ministeri de Justícia i de la Generalitat.  
e) Mantindre la relació amb l'Institut Nacional de Toxicologia i Ciències Forenses i altres organismes.  
f) Vetlar per la deguda atenció als interessats i al públic en general.  
g) Presentar, davant de la Direcció General de Justícia, la memòria dels serveis, treballs i actuacions de l'Institut.  
h) Proposar, a la Direcció General de Justícia, les modificacions de la relació de llocs de treball de l'Institut.  
i) Aprovar els projectes d'investigació i activitats docents de l'Institut de Medicina Legal, oïda la Comissió de Docència i Investigació.  
j) Exercir les funcions d'organització que li siguen atribuïdes per la Direcció General de Justícia.  
Article 9. Funcions del Servei de Clínica Medicoforense  
Al servei de Clínica Medicoforense correspon atendre les sol·licituds de peritatge medicolegal i, en particular, qüestions relacionades amb la valoració del dany corporal, el control periòdic de lesionats, l'assistència a detinguts i la psiquiatria forense.  
Prestaran els seus serveis els metges forenses encarregats d'emetre els corresponents dictàmens sobre malalts i lesionats, així com metges forenses especialistes i/o amb capacitació específica en les distintes àrees de la medicina forense.  
De la mateixa manera, podran ser adscrits a aquest servei especialistes d'altres disciplines, especialment psicòlegs o assistents socials.  
A les dependències judicials dels distints partits de la província hi haurà locals, adequats i reservats per a l'activitat pericial medicoforense. En aquestes delegacions es realitzaran les activitats pericials clíniques, sense perjudici del que es considere que hagen de dur-se a terme a la seu central de l'Institut. Aquestes unitats, com a delegacions del servei de clínica Medicoforense de l'Institut de Medicina Legal, actuaran sempre sota la dependència del cap de servei de clínica.  
Article 10. Funcions del Servei de Patologia Forense  
A aquest servei correspon realitzar les investigacions anatòmiques en els casos de mort violenta o sospitosa de criminalitat, així com la identificació de cadàvers i restes humanes.  
Les autòpsies es realitzaran a la seu de l'Institut. Excepcionalment, el director de l'Institut podrà autoritzar que determinades pràctiques necròpsiques es puguen realitzar en altres locals adequats, habilitats, a aquest efecte, als partits judicials.  
S'organitzaran, així mateix, els torns necessaris per a l'obertura dels locals i l'adequada recepció, custòdia i identificació dels cadàvers; de la mateixa manera distribuirà el torn d'assistència dels mossos d'autòpsia als metges forenses, en els casos en què es realitzen autòpsies fora de la seu habitual de l'Institut de Medicina Legal.  
Podrà haver una unitat de diagnòstic per imatge, on s'integraran els metges forenses especialistes i/o amb capacitació específica en aquesta matèria.  
Article 11. Funcions de la Secció de Laboratori  
La Secció de Laboratori realitzarà anàlisis biològiques, quimicotoxicològiques i criminalístiques que interessen als òrgans judicials de la província de Castelló.  
No obstant això, quan les anàlisis sol·licitades excedisquen les possibilitats científiques i tècniques de la Secció de Laboratori Forense, se sol·licitaran les anàlisis al Servei de Laboratori de l'Institut de Medicina Legal de València, a l'Institut Nacional de Toxicologia i Ciències Forenses o a altres laboratoris provincials, mitjançant convenis específics.  
A la Secció de Laboratori s'integraran els metges forenses especialistes i/o amb capacitació específica en aquesta àrea, i podran exercir facultatius de l'Institut Nacional de Toxicologia i Ciències Forenses.  
Article 12. Funcions de guàrdia  
L'Institut de Medicina Legal establirà un servei de guàrdia per atendre els organismes judicials, fiscalies i oficines del Registre Civil de la província. Les guàrdies dels metges forenses seran de 24 hores i estructurades per zones, en què s'adscriurà el nombre de funcionaris necessaris per atendre el servei adequadament.  
Article 13. Personal de l'Institut de Medicina Legal  
1. A l'Institut de Medicina Legal de Castelló estaran destinats tots els metges forenses de la província de Castelló, així com funcionaris pertanyents al cos de facultatius de l'Institut Nacional de Toxicologia i Ciències Forenses.  
2. A més, prestaran serveis altres facultatius, diplomats universitaris en infermeria o ajudants tècnics sanitaris, tècnics especialistes, tècnics superiors i auxiliars de laboratori.  
3. Igualment, hi haurà els llocs de personal laboral o funcionari que exigisquen les necessitats del servei.  
Article 14. Personal administratiu  
1. A l'Institut de Medicina Legal de Castelló hi haurà una secretaria general amb tasques de gestió administrativa, exercida per un funcionari de l'administració de justícia que, sota el mandat del director, s'encarregarà de la gestió i labors administratives. Per a aquestes funcions comptarà amb el suport i la col·laboració del personal de la Direcció General de Justícia.  
2. A l'Institut de Medicina Legal prestaran serveis de caràcter administratiu funcionaris adscrits als cossos de gestió processal i administrativa, tramitació processal i administrativa i auxili judicial.  
Article 15. Comissió de docència i investigació  
Per a impulsar les tasques de formació, docència i investigació, hi haurà una comissió, constituïda d'acord amb el Reial Decret 386/1996, de l'1 de març, integrada per un catedràtic o professor de les universitats de la província de Castelló, el qual la presidirà, dos metges forenses de l'Institut de Medicina Legal i un facultatiu de l'Institut Nacional de Toxicologia i Ciències Forenses, si fa al cas. El professor o catedràtic serà designat per la Universitat i el director designarà, a proposta del Consell de Direcció, els metges forenses que formen part de la Comissió.   
Conforme el que disposa l'article 12 del Reglament dels Instituts de Medicina Legal, aprovat pel Reial Decret 386/1996, de l'1 de març, a proposta de la Comissió, podran participar altres experts quan l'especificitat de la matèria així ho aconselle.  
En les activitats de formació, la Comissió de Docència i Investigació col·laborarà amb la Conselleria de Justícia, Interior i Administracions Públiques.  
La Comissió de Docència i Investigació, com a òrgan de l'Institut, es reunirà amb caràcter ordinari, almenys, una vegada cada sis mesos, i amb caràcter extraordinari sempre que la convoque el president o a sol·licitud del director de l'Institut de Medicina Legal.  
Article 16. Col·laboració de les universitats i altres institucions  
De conformitat amb el que disposa l'article 13 del Reglament dels Instituts de Medicina Legal, aprovat pel Reial Decret 386/1996, de l'1 de març:  
1. L'Institut de Medicina Legal de Castelló col·laborarà amb les universitats o altres institucions, i actuarà com a centre de formació permanent i capacitació dels metges forenses i altres professionals que ho sol·liciten, a través dels convenis i altres instruments de cooperació que acorde la Generalitat.  
2. Els departaments de medicina legal de les universitats o altres departaments, segons ho requerisca l'especialitat corresponent, podran prestar serveis a l'Institut de Medicina Legal per a la formació permanent dels metges forenses.  
3. La Generalitat podrà establir concerts amb entitats sanitàries, públiques o privades, per a aconseguir una adequada cobertura tècnica i, en tot cas, per a la millora dels serveis de l'Institut de Medicina Legal.  
4. La Generalitat, a través de la Conselleria de Justícia, Interior i Administracions Públiques, podrà establir convenis amb el Ministeri de Sanitat i Consum, Ministeri d'Educació i Ciència, i altres entitats, per tal que l'Institut de Medicina Legal de Castelló puga constituir-se en centre de formació.


Còpia Permalink ELI